Rima Melati

Marjolien Tambajong (22 Agustus 1939 – 23 Juni 2022), sè èkennal minangka Rima Melati, èngghi panèka sorang pameran, panyanyi, bân modèl Indonèsia toronan Bâlândhâ bân Minahasa. Salèrana ampon ènominasiyaghi kaghâbây pan-bârâmpan panghargâ'ân, tamaso' ennem Piala Citra Fèstival Film Indonèsia bân amennangaghi sala sèttongnga, minangka pameran palèng saè kaghâbây peranna dhalem film Intan Berduri. Rima èlahèrraghi è Tondano, Hindia Bâlândhâ, è tangghâl 22 Agustus 1939 minangka potrè kapèng duwâ' dâri empa' ataretan pasangngan Marinus Van Rest bân Non Kawilarang (27 Oktober 1917—27 Juni 1997). Èbhuna, Non Kawilarang, èngghi panèka sorang parancang bân parintis dhunnya mode Indonèsia. Salèrana aghâdhuwân taretan kandung sè asmaèpon Jolly Tambayong, bân Dorothea Tambayong sè aropa'aghi èbhu dâri Debby Cynthia Dewi.

Asma Rima Melati sabhenderrâ aropa'aghi parèngan dâri Soekarno. È sakètar awwâl taon 1960-an, Bung Karno kasokan aghântè asma orèng sè èkaonèngè, sè èrasa abâu bârâ'-kabârâ'ân. Asma asli Rima, Marjolien Tambajong, kalabân olok-olagan Lientje, èsto onèng èdhâbuwaghi bârâ'-kabârâ'ân sarèng Bung Karno. Rima onèng araè Piala Citra è Fèstival Film Indonèsia taon 1973 kaghâbây katègori Pameran Utama Wanita Terbaik dhalem film Intan Berduri asareng Benyamin Sueb sè ollè panghargâ'ân minangka Pameran Utama Pria Terbaik dhalem film sè padhâ. È kasempadhân laèn, Rima jhughân onèng ènominasiyaghi kaghâbây panghargâ'ân Pameran Pembantu Wanita Terbaik è pan-bârâmpan Fèstival Film Indonèsia, èngghi panèka dhalem film Kupu-Kupu Putih (1984), Tinggal Landas buat Kekasih (1985), Pondok Cinta (1986), Biarkan Bulan Itu (1987), bân Arini II (Biarkan Kereta Itu Lewat) (1989). Salaèn gâpanèka, è ajang Fèstival Film Asia Pasifik kapèng 50, Rima araè panghargâ'ân Best Supporting Actress dhalem film Ungu Violet.

Rima sempet aktif jhughân aperan dhalem sèrial tèlèvisi akadhi Wulan (RCTI), Kabut Sutera Ungu (Indosiar), Nyonya Nyonya Sosialita/Laba-Laba Cinta (Indosiar), bân Candy (RCTI). Salaèn gâpanèka, Rima jhughân èkennal minangka sutradara tèlèvisi sè sala sèttong karyana èngghi panèka Api Cinta Antonio Blanco.

 Sombher